Charlie Bit My Finger

Charlie Bit My Finger – Again!‎ (בעברית: "צ'ארלי נשך לי את האצבע – שוב!") הוא סרטון וידאו ביתי בן 55 שניות, שפורסם באתר YouTube ובתקופות מסוימות נחשב לסרטון הנצפה ביותר אי פעם, עם מעל מיליארד צפיות (נכון ל-2 באפריל 2024). לפי אחת המדידות, היה סרטון זה הנצפה ביותר במשך יותר משנתיים, עד אפריל 2010. הסרטון מתאר סיטואציה קצרה בין שני אחים בריטים, בגיל שלוש ובגיל שנה, היושבים בכורסה. בסרטון מגיש האח הגדול יותר, הארי, את אצבעו לפיו של האח הצעיר, צ'ארלי. צ'ארלי נושך את אצבע אחיו, בעוד האח הגדול מייבב וצועק מכאבים, עד שלבסוף מצליח לשחרר את אצבעו מפיו של צ'ארלי. אורכו של הסרטון הוא 56 שניות, והוא הועלה לרשת על ידי אביהם של הילדים, הווארד דייוויד קאר, בחודש מאי 2007. לפי דבריו של קאר ברֵאיונות, הוא העלה את הסרטון לאתר YouTube באופן תמים למדי, על מנת שקרובי משפחה בארצות הברית יוכלו לראות את הילדים, מאחר שקובץ הווידאו היה גדול מדי למשלוח בדואר אלקטרוני. הסרטון הפך תוך זמן קצר לסרטון ויראלי. פחות משנה לאחר העלאתו לרשת, במרץ 2008, היו לו 12 מיליון צפיות. בדצמבר 2008 כבר היה הסרטון אחד מ-12 הסרטונים הנצפים ביותר ב-YouTube עם 65 מיליון צפיות. עד אפריל 2009 נצפה הסרטון 92 מיליון פעמים, ובחודש אוגוסט 2009 הפך לסרטון הנצפה ביותר אי פעם לאותה תקופה, והכניס לגוגל לא מעט כסף מפרסום. כתוצאה מהתפשטות הסרטון הפכו שני הילדים לכוכבים. הארי וצ'ארלי זכו לבלוג וידאו משלהם, ואף הודפסו חולצות טי-שירט ולוחות שנה עם תמונותיהם ועם הלוגו "Charlie Bit My Finger". החל מיולי 2010 הועלו ל-YouTube למעלה מ-30 סרטונים נוספים של הארי וצ'ארלי, על ידי אביהם, בהם נראים הילדים מתבגרים, ומלווים באמם ובאחיהם הקטן. גם סרטונים אלה זכו לצפייה על ידי מיליונים. ברחבי העולם הוקמו אף מועדוני מעריצים. 4 שנים לאחר שהועלה לראשונה לרשת קיבל האב המחאה על סך 120 אלף פאונד ישירות מגוגל, שמייצגים את חלקו של בעל הסרטון מכלל ההכנסות בעקבות פרסומות באתר. בסך הכל, הרוויחה משפחתם כמיליון ליש"ט מהסרטון. הבמאי ג'ף צ'אן ערך את הסרטון ויצר לו גרסה חדשה ומפחידה בה זומבים מסתערים ומנסים לנשוך את האצבע. הסרטון הוצג בפסטיבל CFC Worldwide Short Film Festival בשנת 2011 בטורונטו, קנדה. באחד הראיונות עמו הגיב אביהם של הבנים ואמר: ”כל מה שעשיתי היה לצלם את הילדים כל מספר שבועות ולהעלות את הסרטון לרשת. מעולם לא התכוונתי לשנות כך את חייהם”. במאי 2021 נמכר העותק המקורי של הסרטון כאסימון חסר תחליף (NFT -non fungible token) לאספן פרטי, תמורת 760,999 דולר, והמשפחה שיצרה אותו הורידה את המקור מיוטיוב לצמיתות. בכך שבר הסרטון שיא נוסף, בהיותו הסרטון הביתי הקצר, שנמכר בסכום הגבוה ביותר מעולם. העותק המקורי נשאר ברשת יוטיוב עד חודש יולי 2021 עם התראה על המכירה, ואז הוסר. עותקים של הסרטון עדיין זמינים ברשת. הסרטון המקורי "Charlie bit my finger - again!‎", אתר YouTube העתק פיזי של הסרטון באתר יוטיוב הריאיון הטלוויזיוני הראשון של המשפחה, מתוך ערוץ היוטיוב HDCYT שהוקם עבורם, 2008 דורון פישלר, צ'רלי נשך לי את האצבע, באתר nana10‏, 22 במרץ 2010 הניו יורק טיימס, צ'רלי נשך את האצבע ועשה את ההורים שלו עשירים, באתר TheMarker‏, 12 בפברואר 2012 צ'רלי נשך אותי: איך נראים האחים מהסרטון הוויראלי?, באתר ‏מאקו‏, 29 באפריל 2015 Charlie Bit My Finger, במסד הנתונים הקולנועיים IMDb (באנגלית) Maurice Chittenden, "Harry and Charlie Davies-Carr: Web gets taste for biting baby". The Times, November 1, 2009 היסטוריה ב-youtube: ה'ליידי' הדיחה את שני הילדים כסרטון הנצפה אי פעם ברשת - כנסו וצפו בסרטונים, באתר אייס Andrea Laidman,‏ An eye for an eye ..., באתר The Observer,‏ 18 במרץ 2008 Matthew Moore, ‏Finger-biting brothers become YouTube hit, The Telegraph, 5 December 2008 מי קיבל צ'יק על סך 120 ליש"ט מיוטיוב? מתוך feeder אביחי אפוטה, מי קיבל צ'ק על סך 120 ליש"ט מיוטיוב? מתוך feeder ynet, עשור אחרי: איך גיבורי "צ'רלי נשך לי את האצבע" נראים היום, באתר ynet, 26 במאי 2017 גל מור, גרסת האימה באתר חורים ברשת טיילור טלפורד, הנשיכה האחרונה של צ'ארלי: סרטון הווידאו המפורסם נמכר תמורת 760,999 דולר, ויוסר לצמיתות מהאינטרנט, הוושינגטון פוסט, 24 במאי 2021 (באנגלית) Charlie bit my finger is sold as NFT (באנגלית)